SKRIFTLIG FORESPØRGSEL P-1169/00

af Alexandros Alavanos (GUE/NGL) til Kommissionen

(10. april 2000)

Om: Forarbejdede bomuldsfrø

Import og dyrkning af frø, som er undergået genetiske ændringer, er forbudt i EU i henhold til fællesskabsdirektiv 90/220(1) og 98/95(2). Ifølge nogle oplysninger er der blevet importeret bomuldsfrø af konventionelle sorter, som også indeholder genetisk ændrede frø. Ifølge en meddelelse fra Sammenslutningen af Videnskabelige Organisationer for Attestering af Frø (AOSCA) som er det internationale organ for attestering af frø, udsteder USA ingen attest på, at disse frø, der er importeret fra USA, stammer fra et genetisk ændret materiale.

Eftersom fællesskabsbestemmelserne forbuder handel med og brug af genetisk ændrede frø, bedes Kommissionen besvare følgende:

1. Agter Kommissionen at forbyde import i EU fra USA og andre lande af bomuldsfrø og andre planter, som ikke har fået officiel attest på, at de ikke indeholder genetisk ændret materiale?

2. Kan medlemsstaterne på grundlag af den gældende fællesskabslovgivning forbyde import af sådanne frø?

(1) EFT L 117 af 8.5.1990, s. 15.

(2) EFT L 25 af 1.2.1999, s. 1.

Svar afgivet på Kommissionens vegne af David Byrne

(15. juni 2000)

1. Der er endnu ikke givet godkendelse til markedsføring i EF af nogen bomuldssorter i henhold til del C i Rådets direktiv 90/220/EØF af 23. april 1990 om udsætning i miljøet af genetisk modificerede organismer. To ansøgninger om markedsføring af insektresistent og herbicidtolerant bomuld behandles for øjeblikket efter godkendelsesproceduren i direktivet.

Efter de nugældende EF-forskrifter er markedsføring, herunder import, af frø, der består af eller indeholder genetisk modificeret materiale, som ikke er godkendt i EF efter Rådets direktiv 90/220/EØF eller tilsvarende produktspecifikke EF-bestemmelser, forbudt. Dette gælder også for frøpartier af konventionelle sorter, som indeholder urenheder af ikke-godkendt genetisk modificeret materiale.

Som anført i nr. 77 i bilaget til Kommissionens hvidbog om fødevaresikkerhed(1) vil Kommissionen efter de eksisterende EF-forskrifter for frø vedtage normer for renhed med hensyn til tilfældigt forekommende genetisk modificerede frø og specifikke krav om mærkning af frø af genetisk modificeret materiale. Herved sikres det, at disse normer og mærkningskrav integreres i den officielle certificeringsprocedure for EF-produceret frø i direktiv 69/208/EØF for bomuld. De samme foranstaltninger vil også blive inkluderet i ordningen for ligestilling af frø, som gælder for frø, der importeres til EF, som fastsat på grundlag af det samme direktiv for bomuld.

Indtil da skal medlemsstaternes myndigheder i henhold til deres generelle forpligtelse til at overvåge, at EF-forskrifterne overholdes, vurdere risikoen for mulig tilstedeværelse af ikke-godkendt genetisk modificeret materiale og i tilfælde af mistanke foretage den relevante kontrol for at påvise kontaminerede partier og forhindre, at de markedsføres og anvendes.

I denne situation har Kommissionen på nuværende tidspunkt ikke til hensigt at forbyde import af frø, blot fordi der ikke foreligger nogen officiel attestering fra eksportlandet af, at frøene ikke indeholder genetisk modificeret materiale.

2. Medlemsstaterne kan ud over den obligatoriske kontrol i henhold til de relevante EF-bestemmelser ensidigt inkludere enhver anden kontrol af overholdelsen af EF-forskrifterne i de procedurer, der anvendes på importer fra tredjelande, og tage de fornødne skridt i tilfælde af fund, der bekræfter, at EF-forskrifterne ikke er blevet overholdt. Der er dog ikke noget grundlag for et ensidigt forbud fra medlemsstaterne mod import af frø, blot fordi der ikke foreligger nogen officiel attest fra eksportlandet af den type, der henvises til i det ærede medlems første spørgsmål.

(1) KOM(1999) 719 endelig udg.